BIG สยายปีกสู่ “เวียดนาม” เปิดให้บริการ “บิ๊ก คาเมร่า” สาขาแรกในนครโฮจิมินห์
BIG สยายปีกสู่ “เวียดนาม” เปิดให้บริการ "บิ๊ก คาเมร่า" สาขาแรกในนครโฮจิมินห์ 
5 พ.ย. 2561

นายชาญ เธียรกาญจนวงศ์ ประธานเจ้าหน้าที่บริหาร บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยถึงภาพรวมของตลาดกล้องในประเทศไทยว่าได้เข้าสู่ช่วงไฮซีซั่นของธุรกิจกล้องอย่างเต็มตัว ซึ่งสินค้าแบรนด์ดังต่างๆ จะมีการออกกล้องรุ่นใหม่และจัดโปรโมชั่นออกมาจำนวนมาก เพื่อต้อนรับเทศกาลท่องเที่ยวในช่วงปลายปีที่กำลังจะมาถึง ทำให้ภาพรวมตลาดกล้องคึกคักกว่าครึ่งปีแรก ซึ่งจะเป็นปัจจัยสนับสนุนให้ผลประกอบการของบริษัทขยายตัวได้ดีต่อเนื่อง
ด้านผลประกอบการในงวดไตรมาส 3/61 มีรายได้รวมอยู่ที่ 1,390 ล้านบาท เพิ่มขึ้นจากงวดเดียวกันปีก่อนมีรายได้รวมอยู่ที่ 1,312 ล้านบาท และมีกำไรสุทธิอยู่ที่ 94 ล้านบาท ขณะที่งวด 9 เดือนมีรายได้รวมอยู่ที่ 4,494 ล้านบาทเพิ่มขึ้นจากงวดเดียวกันปีก่อนมีรายได้รวมอยู่ที่  4,213 ล้านบาท ส่วนกำไรสุทธิอยู่ที่ 418 ล้านบาท
พร้อมกันนี้ BIG มีแผนขยายธุรกิจสู่ตลาดต่างประเทศ โดยได้จัดตั้ง บริษัท บิ๊ก คาเมร่า โฮลดิ้ง จำกัด (BCH) ซึ่งเป็นบริษัทย่อยของบริษัทฯ โดย BIG ถือหุ้น 99.99% ของหุ้นทั้งหมดของ BCH และให้ BCH เข้าร่วมลงทุนในบริษัท บิ๊ก ดิจิเวิลด์ จำกัด (Big Digiworld Company Limited) ที่จัดตั้งขึ้นใหม่ ซึ่งเป็นนิติบุคคลจดทะเบียนตามกฎหมายของประเทศเวียดนาม (Limited Liability Company (LLC) เพื่อเป็นการขยายฐานตลาดรวมถึงฐานลูกค้าไปที่ประเทศเวียดนาม
ทั้งนี้ บริษัทบิ๊ก ดิจิเวิลด์ มีทุนจดทะเบียน จำนวน 2.3 หมื่นล้านดองเวียดนาม หรือประมาณ 1 ล้านดอลลาร์ ณ วันที่ BCH เข้าร่วมลงทุน สำหรับลักษณะการประกอบธุรกิจของบริษัทร่วมทุนฯเป็นร้านค้าขายปลีก กล้องถ่ายภาพ อุปกรณ์การถ่ายภาพ ผลิตภัณฑ์อื่นที่เกี่ยวเนื่อง รวมถึงให้บริการซ่อมกล้อง การรับซื้อ การรับซื้อคืน การจัดจำหน่ายกล้องมือสอง การบริการให้เช่ากล้องถ่ายภาพ การบริการภาพพิมพ์  รวมถึงการจัดการอบรม และแนะนำการถ่ายภาพ ตลอดจนการให้บริการผลิตภัณฑ์การขยายประกันส่วนเพิ่ม ทั้งนี้ BCH ถือหุ้น 50% และ  Mr. Nguyen Van Loi ซึ่งเป็นบุคคลสัญชาติเวียดนาม ถือหุ้น 50%
“BIG คาดว่าการลงทุนในครั้งนี้จะช่วยขยายฐานลูกค้าเพิ่มมากขึ้นและสนับสนุนให้บริษัทมีผลประกอบการเติบโตเพิ่มขึ้นในอนาคต  เนื่องจากผู้บริโภคในเวียดนามมีพฤติกรรมการบริโภคต่างๆ คล้ายคลึงกับผู้บริโภคในประเทศไทย ซึ่งร้าน บิ๊ก คาเมร่า สาขาเวียดนามเปิดให้บริการแล้ววันแรกที่นครโฮจิมินห์ ในวันที่ 27 ตุลาคม 2561 ขณะที่คาดว่า BCH จะเข้าร่วมลงทุน และการเป็นผู้ถือหุ้นเสร็จสิ้นภายในวันที่ 15 พฤศจิกายนนี้” นายชาญ กล่าว
พร้อมกันนี้ ที่ประชุมคณะกรรมการ บริษัทฯ  ครั้งที่ 5/2561 ได้มีมติใแต่งตั้งนายธนสิทธิ์ เธียรกาญจนวงศ์ กรรมการผู้จัดการ เป็นกรรมการบริษัท แทนกรรมการที่ลาออก โดยมีผลตั้งแต่วันที่ 2 พฤศจิกายน 2561 เป็นต้นไป